**Acta oeconomica et informatica**

**Názov** - krátka, stručná, jasná informácia o obsahu článku.   
  
**Autori** - uvádzajú sa priezviská a krstné mená každého, kto prispel ku vzniku príspevku.   
  
**Abstrakt (súhrn)** - musí jasne stanoviť cieľ výskumu, priniesť stručný popis pokusu (pokusov), hlavné pozorovania, výsledky a závery. Nemal by presiahnuť 200 slov, ale nemal by klesnúť pod 100 slov. Abstrakt musí byť zrozumiteľný aj bez odvolania sa na článok. Všeobecne známe tvrdenia sú v abstrakte zbytočné. Každý odkaz na autora sa má robiť v tretej osobe, v prvej vete sa treba vyhnúť opakovaniu názvu článku, na začiatku treba poukázať na predmet výskumu, v súhrne musia byť zahrnuté nové fakty, číselné údaje uvádzané v článku a uvedené použité metódy.   
  
**Kľúčové slová** - nemalo by ich byť viac ako 5. Uvádzajú sa v angličtine s malým začiatočným písmenom.   
  
**Úvod** - by mal poskytovať prehľad súvisiacich prác, vhodné odkazy na literatúru a poskytnúť informácie o stave výskumu danej problematiky. Úvod by sa nemal členiť na podkapitoly.   
  
**Materiál a metódy** - Treba poskytnúť postačujúce podrobnosti o metódach a informačnej základni tak, aby odborník mohol zopakovať popísané postupy. Treba citovať prebraté metódy z adekvátnej literatúry.   
  
**Výsledky a diskusia** - výsledky predložiť stručne v podobe tabuliek a obrázkov (grafov). Poskytnúť dostatok údajov na zdôvodnenie záverov. Nepredkladať tú istú informáciu vo viacerých formách (tabuľky, grafy). V diskusii treba upozorniť na význam zistení a ak je možné, porovnať získané informácie s predchádzajúcimi poznatkami.   
  
**Tabuľky, obrázky** - musia byť označené zrozumiteľným spôsobom, fotografie, grafické zobrazenia, diagramy, mapy a pod. musia mať vysvetľovaciu legendu.   
  
**Literatúra** - za presnosť údajov o použitej literatúre zodpovedá autor. pri popise použitej a citovanej literatúry treba rešpektovať STN ISO 690. Zoznam použitej literatúry musí byť usporiadaný abecedne podľa priezviska autora. Informácie získané prostredníctvom internetu sa popisujú tak, že sa uvedie priezvisko a meno autora, názov materiálu a presná URL adresa (napr. http://www.uniag.sk). (Pozri stránku SlPK). Citácie v texte sa popisujú formou odkazov na zoznam použitej literatúry a to tak, že sa do zátvorky uvedie priezvisko, či priezviská autorov a rok vydania. Ak sa uvádza priezvisko autora dokumentu vo vete v príslušnom páde, uvedie sa do zátvorky za ním rok vydania. Dve, alebo viac prác toho istého autora, či autorov, publikované v rovnakom roku sa odlíšia pridaním "a", "b", "c" za rok vydania.   
  
**Kontaktná adresa** - uvedie sa celé meno (aj tituly) prvého autora a úplná adresa jeho pracoviska, vrátane čísla telefónu, faxu, príp. e-mail.